《太庙瑞芝颂》
宋代·王炎

宋绍天命，列圣重光。
丕绪舄奕，施于无疆。
少海日升，庆元五祀。
渊默面南，格于天地。
于穆清庙，玉芝呈瑞。
蔓蔓其华，丽于丹楹。
匪根斯殖，匪葩斯荣。
和气融液，不春而生。
其瑞维何，祖宗感喜。
神孙致孝，孺慕无已。
有开必先，产祥隤祉。
其孝维何，神明可通。
问安寝门，四辅翼从。
洗爵为寿，雍雍在宫。
莫大之庆，朝野攸同。
赉尔高年，曰予锡类。
颁爵辅臣，曰汝予助。
三宫岂乐，万姓歌舞。
维我高庙，中兴集勋。
神器所传，艺祖之孙。
重华之断，寿康之仁。
凝神冲漠，不俟倦勤。
群黎属望，天启元子。
四圣揖逊，千古颛美。
主鬯匪易，秉心肃庄。
以奉重闱，媚于慈皇。
崇德尚贤，心膂股肱。
尽摈浮伪，慈皇是承。
酬酢万微，未明当依。
不蔽不疑，慈皇是以。
民附于仁，天鉴厥诚。
对越在上，祖宗之灵。
贶以瑞物，胙其德馨。
昔在绍兴，芝尝再茁。
仁皇英皇，二祖之室。
曾孙笃之，克肖其德。
受是珍符，宠绥四国。
曷以祝之，万寿无极。
又曷申之，子孙千亿。
有德有瑞，隐显合符。
自今以始，史将娄书。
皇德日新。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。